РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/326-21

16. септембар 2021. године

Б е о г р а д

На основу члана 84. став 8. Пословника Народне скупштине

Одбор за образовање, науку, технолошки развој и информатичко друштво подноси

**ИНФОРМАЦИЈУ**

О ЧЕТВРТОМ ЈАВНОМ СЛУШАЊУ

НА ТЕМУ: „ДИГИТАЛИЗАЦИЈА У ПРИВРЕДИ – ПОТЕНЦИЈАЛИ И ИЗАЗОВИ“

Одбор за образовање, науку, технолошки развој и информатичко друштво, на 11. седници, одржаној 21. јула 2021. године, у складу са чл. 83. и 84. Пословника Народне скупштине, донео је одлуку о организовању јавног слушања на тему: „Дигитализација у привреди – потенцијали и изазови“, на предлог Марине Рагуш, председнице Пододбора за информатичко друштво и дигитализацију. Јавно слушање је одржано 2. септембра 2021. године, у Чачку, у Научно технолошком парку.

Јавно слушање је почело у 11,10 часова.

Јавном слушању су присуствовали: Муамер Зукорлић, председник Одбора, Марина Рагуш, председница Пододбора за информатичко друштво и дигитализацију, Милица Дачић, Наташа Јовановић, Братислав Југовић, Владица Маричић, Милијана Сакић, Љубиша Стојмировић, чланови Одбора.

Јавном слушању је присуствовала и Биљана Јаковљевић, заменик члана Одбора.

Јавно слушање је организовано у „хибридном моду“, због епидемиолошке ситуације, те су се поједини учесници и говорници, у јавно слушање укључивали *on line*, путем *zoom-a*.

Учесници јавног слушања у својству говорника, били су: - представник Народне скупштине Републике Србије др Владимир Орлић, потпредседник Народне скупштине (*on line*), - представници Канцеларије за информационе технологије и електронску управу: Михајло Јовановић, директор (*on line*), Славиша Антић, помоћник директора и Ана Петровић, - представник Привредне коморе Републике Србије Предраг Николић, директор Центра за дигиталну трансформацију Србије, - представник Министарства просвете, науке и технолошког развоја др Саша Стојановић, помоћник министра за дигитализацију у просвети и науци (*on line*), -представник Министарства трговине, туризма и телекомуникације проф. др Милош Цветановић, државни секретар (*on* *line*), -представник Министартсва привреде Ненад Миливојевић, шеф Одсека за индустријски развој (*on line*), -представник града Чачка, Владан Милић, заменик градоначелника и Драган Филиповић, члан градског већа Чачка, - представник Привредне коморе Чачка, Горана Танасковић, - представник привредника града Чачка, Драган Гојковић и Мирко Пешић, в.д. директора Научно технолошког парка Чачка.

Учеснике је, у уводној речи, поздравио академик Муамер Зукорлић, председник Одбора. У уводним напоменама истакао је, да је Одбор за образовање, науку, технолошки развој и информатичко друштво, због успешнијег и ефикаснијег рада, на самом почетку свог рада формирао Пододбор за информатичко друштво и дигитализацију. Сумња је постојала, али је Пододбор својим радом потврдио разлог свог постојања и покренуо је и у самом Одбору за образовање позитивну енергију за рад.

Истакао је да је председница Пододбора, Марина Рагуш најзаслужнија за овако делотворан рад, и Пододбор је практично брендирао рад Одбора за образовање, као и одржавање јавних слушања. Пододбор је својим деловањем повезао рад различитих сегмената власти и у сам фокус поставио дигитализацију, као идеју у коју сви верују и која се реализује. И сами научно технолошки паркови су у свом зачетку, као идеје, деловали као помодарство, али се временом показало, нарочито после посета и Крагујевцу и Чачку, да су ови паркови у ствари пројекти који испуњавају опште друштвене интересе. Планирано је и оснивање Научно технолошког парка у Новом Пазару, а следеће јавно слушање ће бити одржано у Новом Саду, затим у Нишу, а почетком следеће године и у Новом Пазару, такође посетама научно технолошким парковима.

Председник Одбора је истакао да је нарочито поносан на чињеницу да је председник Одбора чији је део Пододбор за информатичко друштво и дигитализацију, који је показао да се добра идеја може спровести у дело и да се на тај начин може доприносити општем интересу, поред основног скупштинског рада (усвајање закона). Тема сваког јавног слушања је била важна, али ова тема је нарочито инспиративна, јер је привреда неопходна подлога за развој друштва у целини. Остварење развоја привреде омогућава људима спасење од сиромаштва. Раст БДП-а је показатељ бољитка у друштву, а дигитализација у привреди подразумева већу ефикасност и доприноси непосредном ефекту на привреду, али и олакшава комуникацију између привреде и државе, како у фискалној ефикасности, тако и у осталим сегментима. Пошто су грађани конзументи привреде, дигитализација у привреди ће олакшати и побољшати квалитет услуга које привреда пружа. Дигитализација у привреди спаја три основна сегмента друштва: грађане, привреду и државу. Успостављање равнотеже у свести и последицама дигитализације је веома важно питање, те ће тако последње јавно слушања у овом сегменту бити посвећено питању сналажења човека у ери дигитализације, тачније питањима: како и на који начин очувати све особине човечности у модерно доба дигитализације.

Председник Одбора за образовање, академик Муамер Зукорлић је затим најавио обраћање др Владимира Орлића, потпредседника Народне скупштине Републике Србије потем *zoom*-*a*, при чему је посебно нагласио чињеницу да је др Владимир Орлић, на самом почетку новог мандата, имао пуно разумевање за важност дигитализације друштва и да је је био велика подршка при оснивању Пододбора за информатичко друштво и дигитализацију.

Потпредседник Народне скупштине др Владимир Орлић је у свом обраћању поздравио све присутне и истакао да је за Србију питање економског развоја веома важно питање, па се из тог разлога и тема овог јавног слушања издваја као веома битна, јер дигитализација омогућава и помаже већој и успешнијој слици нашег друтва. Ово јавно слушање показује колико је важно повезивање различитих сегмената друштва, и дигитализација у привреди се може посматрати из различитих углова: из угла бржег и успешнијег пословања, комуникације, креирања нових услуга као што су складиштење и чување података, стварање бољих предуслова за пословање као што је отвореност података и побољшање сектора информационих технологија. У овом, последњем сегменту, Народна скупштина има важну улугу, а у оквиру ове институције, носећу улогу имају Одбор за образовање, науку и технолошки развој и Пододбор за информатичко друштво и дигитализацију.

Следећа се скупу обратила Марина Рагуш, председница Пододбора, истакавши да су др Владимир Орлић и академик Муамер Зукорлић веома скромни и да минимализују своју улогу у раду овог Пододбора. Кроз претходна јавна слушања су показани резултати који су препознати не само код нас, у нашој земљи, већ и у свету, а реч је поступку вакцинације. Тема овог јавног слушања је веома важна и изазовна, јер је у јеку Четврта индустријска револуција и у току је трансформација државе, друштва и јавне управе. Ова чињеница ће променити из корена живот сваког појединца, а зове се вештачка интелигенција. Следеће јавно слушање ће бити одржано у Новом Саду, у Институту за вештачку интелигенцију, а наредно у Нишу, у Научно технолошком парку, а за крај је остављен Нови Пазар, са темом која ће се тицати људских права у ери дигитализације. То јавно слушање ће обележити крај серије јавних слушања, и биће посвећено онтолошким и егзистенцијалним проблемима човека у друштву у ери дигитализације. Марина Рагуш је затим најавила обраћање Михајла Јовановића, директора Канцеларије за информационе технологије и електронску управу, који ће се укључити *on line*.

Михајло Јовановић је изразио велико задовољство што има могућност да користи предност дигитализације и на тај начин се прикључи јавном слушању, јер је онемогућен да њему и лично присуствује, услед неодожних обавеза која има у Београду. Он је подсетио да у Србији има четири научно технолошка парка: у Београду, Новом Саду, Чачку и Нишу. Истакао је како ови паркови представљају места где се подстиче иновативност, памет и даје се могућност младим стручњацима да користе услове да своје знање, памет и иновативност преточе у неки конкретан производ. Истакао је да велики инвеститори увек свој први корак предузимају обилажењем технолошких паркова, те се у тој чињеници огледа значај ових паркова. Ово обаћање је искористио и да најави неколико новина које ће Влада Републике Србије увести, те ће на тај начин да потспеши дигиализацију и створи неопходну копчу са привредом. Та копча су научно технолошки паркови.

Канцеларија за ИТ Владе ће у току октобра или новембра месеца ове године набавити и инсталирати „Супер компјутер“ у државном Дата центру у Крагујевцу. Капацитети тог компјутера ће бити понуђени и свим научно технолошким парковима и очекивања су, да се у току новембра потпишу и споразуми са сва четити парка. Ова чињеница у пракси значи да ће сви старт-апови и сви запослени у научно технолошким парковима имати бесплатан приступ овом компјутеру, те ће моћи да користе капацитет за даљи развој и обраду података. То је веома битно свима који се баве информационим технологијама, а помоћ се огледа у чињеници да корисници ових услуга неће имати буквално никакав додатни трошак за приступ тако великом дигиталном ресурсу. На следећем јавном слушању ће можда бити могуће презентовање детаља коришћења овог „Супер компјутера“, што ће вероватно и подспешити интересовање за научно технолошке паркове, уз велику подршку господину Зукорлићу за отварање научно технолошког парка у Новом Пазару, али и у Крушевцу, као и у осталим градовима у Србији.

Држава је, да би олакшала пословање привредним сбјектима, укинула печат, што је убрзало и отварање и пословање привредних субјеката. Дигитализација државе је веома битна, јер од тога све креће. Убрзање дигитализације се спроводи преко: увођења квалификованог електронског сертификата у клауду, што представља техничко ИТ решење за потписивање електронског документа посредством мобилног телефона. Све услуге Е-управе ће посредством мобилног телефона, у наредном периоду бити доступне како грађанима, тако и привреди. Канцеларија за ИТ управу ће Уредбом Владе бити серификована за пружаоца ове услуге. Следећи корак ка убрзаној дигитализацији је Увођење електронске писарнице, где би од 1. јануара наредне године, све локалне самоуправе и сви државни органи требали да пређу на електронску писарницу. То практично значи да ће проток документације у јавој управи бити потпуно дигитализован и моћи ће да се прати статус поднетих представку у реалном времену.

Заменик градоначелника Чачка, Владан Милић се посебно захвалио народним посланицима из Чачка на иницијативи да се јавно слушање одржи у просторијама Научно технолошког парка у Чачку, који је уз Факултет техничких наука и подршку Средње техничке школе, носилац дигитализације у Чачку и њене имплементације у привреди. Управа града Чачка ће овакве активности подржавати и у будућности.

Након уводног дела, јавно слушање је настављено делом којим је предвиђено представљање активности Државног дата центра у Крагујевцу и Научно-технолошког парка у Чачку.

Славиша Антић, помоћник директора Канцеларије за информационе технологије и електронску управу је подсетио да је Канцеларија стицајем околности дошла до већег изражаја услед пандемије, те је на тај начин и стекла већи публицитет у претходној години, иако Канцеларија постоји и ради већ четири године. За то време су запослени у канцеларији стекли искуства како у раду са самим законодавним телом, тако и у раду са другим органима у оквиру државне управе, привредом и самим грађанима. Канцеларија се бави и пружањем услуга јединицама локалне самоуправе, државној управи, привреди и грађанима. Од услуга које Канцеларија нуди се издвајају: Портал електронске управе, у чијем оквиру се налазе сервиси: е-ЗУП, Бебо добро дошла на свет, врши се пријава деце за претшколске установе, Е-странац који је заједнички пројекат за Западни Балкан, у коме учествују још и Република Северна Македонија и Албанија; затим Пореска администрација у оквиру које се интегришу локалне пореске администрације у један интегрисани систем. Наиме, у оквиру овог система је направљено интегрално софтверско решење, у коме су 150 ликалних самоуправа повезане и буквално, једним кликом можете доћи до података о непокретностма које одређено лице поседује.

Привреди се изашло у сусрет олакшавањем рада на следеће начине: увођењем Е-печата и осталим сервисима које Дата центар нуди. У даљем обраћању је представљен краћи филм који је дочарао капацитете и сам ток изградње Државног дата центра у Крагујевцу.

Мирко Пешић, в.д. директора Научно-технолошког парка у Чачку је истакао да је тема привреде једна од кључних тема, јер се у оквиру Научно-технолошког парка и производног дела који парк поседује, налазе и одређене ИТ компаније које се развијају, али и друге компаније из области које захтевају развој и подстицаје да би дошле до производних резултата. Научно-технолошки парк у Чачку је веома важан за цео Моравички округ и добар део Западне Србије, јер се у Чачку налазе два факултета и неколико средњих школа техничког усмерења, које похађају деца из целе регије, а привреда Чачка је одавно позната као увек спемна да прихвати промене и иновације. Научно технолошки парк омогућава сарадњу привреде, науке и истраживања, развој нових идеја и примену инованитивних решења. Даље, парк пружа инфраструктуру, научну и техничку подршку старт-ап и технолошко развојним компанијама и старт-ап тимовима, те на тај начин подстиче флексибилност, континуирано учење, предузимљивост и мотивацију.

На самом почетку, Научно-технолошки парк је имао на располагању око 600 квадратних метара простора, а сада је опремљен простор укупне површине око 5.730 метара квадратних. Оснивачи су Влада Републике Србије, Институт за воћарство из Чачка, Пословно удружење Градац и Унија приватних предузећа и предузетника из Чачка. Постигнути резултати су: 35 чланица, 15 стрт-ап тимова, 20 виртуелних чланица и одржано је преко 450 догађаја у самом Научно-технолошком парку, или су били везани за рад Научно-технолошког парка. У призводном простору се налазе и ИТ компаније, као и оне компаније које тек треба да развију и започну поизводну делатност.

Научно-технолошки парк је повезан са научно-тенолошким центрима у региону и свету, као што су Иновациони центар Сколково из Москве, Huawej компанија, центри из Љубљане, Мостара, Никшића. Тренутно је у реализацији и неколико пројеката, од којих су најважнији Технопарк Србија, али и целокупно јачање капацитета Научно-тенолошког парка.

Неколико пројеката се извојило као нарочито успешно: ИТ преквалификација, која је уз сарадњу са Факултетом техничких наука из Чачка од 2018. године, од када се реализује овај пројекат, обучила преко 200 полазника, а Научно-технолошки парк пружа подршку у облику стручне праксе и старт-апова, као и сарадњу са ИТ заједницом. Старт-ап центар ради на јачању старт-ап екосистема, а активности су усмерене на развој техничких компетенција корисника и јачање сарадње са Регионалним иновационим центрима у Србији. Потенцијал будућег развоја Научно-технолошког парка је школско образовање, средње и академско образовање, са акцентом на дигитализацију.

У тематском делу јавног слушања су учествовали др Саша Јовановић из Министарства просвете, науке и технолошког развоја, проф. др Милош Цветановић из Министрства трговине, туризма и телекомуникација, Ненад Миливојевић из Министарства привреде, који су се укључили у рад јавног слушања *on line*, Предраг Николић из Привредне коморе Србије и Драган Филиповић, члан градског већа града Чачка.

Др Саша Стојановић, помоћник министра за дигитализацију у просвети и науци је нагласио да су сви у систему образовања свесни значаја дигитализације и обезбеђивања дигиталних компетенција како ученика, тако и наставника. Сви кадрови стичу одређене компетенције да би их даље преносили. Експанзија је кренула услед пандемије, тако да је већина активности била заснована на дигиталним технологијама, попут хибридне наставе, која ће се и даље усавршавати. Дигитализација у систему образовања спада у један од приоритета, а имплементира се кроз одређене активности. То су: изградња људских капацитета (развој ИКТ инфраструктуре), успостављање електронских сервиса у просвети (Е-дневник и јединствени инфрормациони систем у просвети).

У оквиру основног образовања су уведена два нова предмета: „Дигитални свет“, који је почео да се примењује од школске 202/2021 године и рачунарство, које је у систему од школске 2017/2018 године. У гимназијама су оформљена 55 одељења ученика са посебним смислом за информатику, а у осталим средњим школама је додатно ИТ образовање доступно преко шест изборних предмета. Показало се и да број студенат у ИТ програмима стално расте.

У образовном систему Републике Србије се примењује обезбеђење загарантованог квалитета о питању дигитализације – Европски селти нструмент за самовредновање и самопроцену дигиталних капацитета образовних установа. Од наредне године, све основне и средње школе ће бити оремљене дигиталним уређајима. Такође, усвојена је и прва Стратегија развоја образовања, која предвиђа и препознаје потенцијал дигиталног образовања у свери утврђивања квалитета наставе и успостављања постигнућа ученика. У наредном периоду ће се интензивно радити на повећању броја школа које остварују неопходне услове за реализацију хибридног, мешовитог и *on line* образовања.

Проф. др Милош Цветановић, државни секретар у Министарству трговине, туризма и телекомуникација је подестио присутне да је 2020. године започета израда Стратегије за информатичко друштво и информатичку безбедност, која представља предуслов за потпуну дигитализацију у Републици Србији. Уз Стратегију је урађен и Акциони план за период 2021-2023. године. Имплементација ових докумената је веома важна због унапређења дигитализације, али и подизања дигиталне инфраструктуре на виши ниво, као и капацита за коришћење ових услуга. Неоходно је и наставити и интензивирати све активности на дигитализацији услуга и пословања, како у јавном, тако и у приватном сектору. Али, не сме се заборавити на информациону безбедност. За израду ове стратегије су коришћени разни релевантни извештаји који су указали на области у којима се мора више радити. Урађена је и приказана реализација преходних стратегија.

Значајну улогу у преласку са традиционалног на електронско пословање има јавна управа која је носилац, али и неко ко спроводи дигитализацију, а главни носилац послова је Канцеларија за ИТ Владе Републике Србије која је развила одређене области, као што су Е-трговина, Е-правосуђе и др. Носиоци информационе безбедности су Министарство трговине, Министарство унутрашњих послова, као и национални ЦЕРН.

У привреди је посебно важно развијати дигитализацију, те су посебни циљеви Стратегије унапређење дигиталних знања и вештина свих грађана, подизање капацитета запослених и у јавом и у приватном сектору, али и унапређење дигиталне инфраструктуре у целини. Треба наставити са дигитализацијом пословања и услуга, у јавном и приватном сектору, као и са унапређењем информационе безбедности. За ове посебне циљеве је предиђено око 15 мера.Акциони план прати Стратегију и обухвата бројне активности. У његовој реализацији ће учествовати готово сва министратсва, али и други државни органи.

Ненад Миливојевић, шеф Одсека за индустријски развој у Министсртву привреде је представио Стратегију индустријске политике Републике Србије, коју је направило Министрство приведе за период 2021/2030. године, као и мере и активности у процесу дигитализације. Ова стратегија, као и Стратегија паметне специјализације су уско повезане. Општи циљ обе стретегије је исти, али се посматрају из различитих углова. Министарство привреде је посматра као подизање конкурентности индустрије, а Министарство просвете као подизање конкурентности привреде кроз иновације, истраживање и развој. Два су разлога за усвајање Стратегије индустријске политике: наставак дефинисања индустријских политика у Републици Србији и обавезе које Србија има у оквиру ЕУ интеграција, у поглављу 20. Усвојени су и Стратегија и Акциони план и следи онај тежи део посла, имплементација. Стратегија има три кључна елемента: анализа стања индустрије, јавно-приватни дијалози са заинтересованим странама (ово ће бити континуиран процес и у наредном периоду) и индустријака политика Републике Србије. Стратегија је усвојена у марту 2020. године, у јеку пандемије, те је то допринело да у први план искочи област дигитализације и област циркуларне економије. У наредном периоду се очекује усвајање Стратегије за развој малих и средњих предузећа, где ће у посебном фокусу бити област дигитализације.

Подизање конкурентности, као основни циљ Стратегије, има још 5 посебних циљева који су посвећени дигитализацији, иновацијама, инвестицијама, реструктурирању извоза и циркуларној економији. Дигитализација је уско повезана са свим осталим циљевима стратегије, а њен значај се огледа у савременој потреби подизања конкурентности привреде кроз реструктурирање, реорганизацију и унапређење производних процеса самих производа и услуга. Дигитализација представља развојну шансу, која ће кроз неке нове иновативне пројекте знатно допринети развоју нових радних места, уштедама у прозводном процесу и самој ефикасности пословања.

Акциони план је креиран тако да садржи низ мера и активности у области дигитализације, који ће бити спроведен у сарадњи са Центром за дигиталну трансформацију, као главним партнером, уз подршку Привредне коморе Републике Србије. Планиране су одређене активности као што су организовање и одржавање едукативних скупова, њихова промоција, едукативне радионице за привредне субјекте. Програм подршке дигиталној трансформацији малих и средњих предузећа је процес који је започео објављивањем јавног позива. Ова мера доноси конкретне бенефите, јер ће свако привредно друштво које се пријави на јавни позив добити сертификованог консултанта који је стручан за одређену област пословања фирме и који ће, заједно са привредним друштвом креирати јединствену стретегију дигиталне трансформације тог предузећа. Када се спроведе дигитализација и процес се ратификује, привредна друштва стичу право на надокнаду трошкова до 50%, или износ до 6000 еура. Очекивања су велика, а у складу са тим ће бити спроведена и едукација за аплицирање за додатна средства, али ће бити обезбеђана и додатна средства финансирања. У плану је и подстицајни програм за јачање дигиталних вештина запослених у индустрији кроз реформисани систем образовања.

Предраг Николић, директор Центра за дигиталну трансформацију је нагласио да би и Центар волео да се нађе на листи центара са којима Научно-технолошки парк у Чачку има сарадњу. Нагласио је и чињеницу да су присутни могли практично све да чују о дигитализацији из претходних излагања, јер се рад државних органа и преплиће и надограђује, али је чињеница да је процес дигитализације веома важан за наше друштво. Ова дигитална транформација се нарочито истакла у периоду пандемије, када је доказано да се стање свести мора мењати. Ово из разлога, јер се мора схватити да аутоматизација производних процеса не значи губитак посла, већ промену атмосфере пословања и додатну едукацију. Ценар за дигиталну трансформацију је ћерка фирма Привредне коморе Републике Србије и формирана је са циљем да се помогне микро, малим и средњим предузећима, да на најбољи могући начин одговоре на изазове које поставља дигитална трансформација.

Први корак, али и велики изазов у овом послу је био наћи људе који поседују такво знање. Следећи корак је био да се они подигну на виши едукативни ниво, тачније да добију међународни сертификат ИСО 24. Данас ради 43 сертификована консултанта, до краја ове године ће их бити још 25, као и следеће године. Центар спроводи едукације и радионице у оквиру Акционог плана за СМЕ представнике, организује скупове ИТ индустрија и регионалних комора и спроводи дигитални маркетинг и ПР кампање.

Сам процес сертификација консултаната има неколико фаза. Прво се упути јавни позив, затим следи испитивање њихове квалификованости, затим се раде припремни тренинзи и полагање испита, тачније сертификација. У наредном периоду је неопходно на се на националном нивоу изнађе сертификационо тело које ће се бавити издавање сертификата овог стандарда.

Од почетка пандемије, Центар је организовао и испровео два програма, а један је био нарочито успешан - *SPEED* *konsultant*, који је био једнодневни *on line* програм. У протекла два месеца, Центру се пријавило преко 170 фирми. Креирана је и база знања у којој ће се налазити успешне приче и чиниће пречицу за будући консалтинг. Ова база је отворена за јавност могу јој приступити и привредници и консултанти.

Да би били успешни, и Центар је себе дигитално трансформисао, те се сада консалтинг одвија преко платформе ЦДТ БИП (Б*usiness Intelligence Platform*). Ова платформа чини да процеси у оквиру рада Центра буду бржи и ефикаснији, и служи за сакупљање података на основу којих се ради једна квалитетна анализа Српске привреде и намењена је за потребе привреде.

Приликом пријаве, привредни субјекти морају да одреде основни програм који се састоји из *on line* упитника који садржи 27 питања, на основу којих се фирма сврстава на одређени ниво дигитализованости (СВОТ анализа). Након овог дела ради се експертска анализа, где консултант одлази у предузеће и скенира процесе, те се прави листа приоритета. Заим се ради Извештај и прави се стратегија за имплементацију технолошког решења. Од ове фазе се субвенционише процес, где половину трошкова плаћа Центар, а половину компанија. Након ове фазе компанија има јасну стратегију и извештај који показују на који начин треба приступити и ућу у инплементациони процес одређених техничких решења, у зависности од гране индустрије. У овој фази компанија добија средства и консултант се искључује из фазе инплементације, али се враћа касније, да верификује инплементацију. У будућности, врхунац овог пројекта ће бити оснивање Дигиталне Академије, која ће служити као спона између науке и привреде. Будући планови Центра су експанзија у регион, где је потребно пребацити овај модел уз помоћ Коморског инвестиционог форума у земље региона. До сада је Центар успео да овај модел извезе у Републику Српску.

Драган Филиповић, члан градског већа Града Чачка је укратко представио основне особине града Чачка који има 110000 становника, од којих је око 70.000 радно способно, има 1.715 предузећа и преко 5.200 предузетника. Град Чачак је спровео велики пројекат *SMES Digital*, који је обухватио око 250 учесника, међу којима преко 20 малих и средњих предузећа, 20 јавних предузећа, више од 15 ИТ компанија и све активности су биле медијски пропраћене. Резултат сповођења овог пројекта је осам планова за дигиталне трансформације, четири ИТ решења и две нове услуге. У Чачку су веома активна пословна удружења која све окупља Форум за привреднике. Град Чачак се истиче и по градској администарцији, наиме, један је од најефикаснијих градова у домену ефикасности обраде захтева за грађевинске дозволе.

Након паузе, у којој су учесници јавног слушања обишли производни погон Научно-технолошког парка, јавно слушање је настављено дискусијом, у којој су учествовали Наташа Јовановић, Предраг Јовановић, Марина Рагуш и Ненад Миливојевић.

Наташа Јовановић је нагласила како је обилазак производног погона био веома интереантан и затражила је додатна објашњења око начина сертификовања консултаната.

Предраг Николић, директор Центра за дигиталну транформацију је појаснио да је Србија цео курикулум за сертификовање преузела од Аустрије и да сви консултанти пролазе један општи модул дигиталне трансформације који је заједнички за све, а затим се издвајају три модула: Пословни процеси и пословни модели, И комерц-маркетинг и Безбедност. Планирано је, да и када дође до одређеног развоја Центра, да се дода и четврти модул, вештачка интелигенција.

Марина Рагуш је закључила да ће дигитализација уз аутоматизацију и увођење роботике, готово сигурно довести до губитка одређених радних места у традиционалној привреди. Тим поводом, поставила је питање на који начин ће се држава односити према том проблему. Следеће питање се односило на истраживања која ће појаснити на који начин мреже 5Г и 6Г утичу на људе.

Предраг Николић је појаснио да ће највеће промене бити у самом систему пословања, тачније промениће се опхођење према послу, као и само извршење одређеног посла. Није мишљења да ће ниже квалификовани радници добијати отказе, јер никада неће ни доћи до потпуне аутоматизације посла. Истакао је и значај програма преквалификације, у оквиру којих свако може да стекне додатна знања, потребна је само воља и жеља за едукацијом.

Марина Рагуш је поставила и подпитање које се односило на одређена мерења или истраживања, у смислу дешавања у одређеним областима привреде, као и колико би било отпуштања (бројчано).

Предраг Николић је појаснио да ће неке, одређене технологије на наше просторе долазити касније, када ће постојати већ нека одређена искуства која ће се временом надограђивати. У Центру за дигиталну трансформацију се предност даје истраживањима која се баве питањима на који начин се мења свест људи приликом импленетације решења. Али, ни у свету нема озбиљних назнака да је у једној грани привреде услед дигитализације и аутоматизације дошло до значајнијег отпуштања радника. Али, Центар ће свакако у будућности пратити дешавања у привреди и дигитализацији, али у Србији, за сада, не постоји неки аутоматизовани процес који ће, или може да замени људски мозак и вештачка интелигенција никада неће у потпуности моћи да надокнади и замени људску интелигенцију.

Ненад Миливојевић је, на питање Марине Рагуш о могућностима Министартсва привреде да финансијски помогне иновације, одговорио да свака промена мора бити постепена, као и сви процеси. Иновације су категорисане као посебан циљ у Стратегији, али је потребна сарадња свих актера, те да ће Министсртво привреде покушати, кроз сарадњу са одређеним кластерима са којима су успоставили контакт, да помогне одређене иновативне делатности, као и да ће се трудити да се надовезују на већ постојеће програме, али ће свакако покушати и грантовима да подрже иновације. Ово из разлога испуњења циљева, нарочито оних који су везани за циркуларну економију. Министарство привреде ће се трудити да подржи сва иновативна решења, нарочито она која су везана за одрживи развој и трансформацију привреде са линеарног на циркуларни модел.

У вези са питањем о 5Г и 6Г мрежи, и Предраг Николић и Ненад Миливојевић су се сложили да је то питање на које одговор треба да пружи Министрство трговине, туризма и телекомуникација, али њихова сазнања су, да су истраживања која су спроведена ван Републике Србије показала да штета од ових мрежа не постоји. Постоје разне теорије, али не постоје емпиријски доказане штетности које се тичу мреже 5Г.

Након исцрпне дискусије, Јавно слушање је завршено у 16,40 часова.

Саставни део Информације са јавног слушања чини и обрађени тонски снимак у писаној форми.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Марко Атлагић

Достављено:

*у Народној скупштини Републике Србије*:

- председнику

- члановима Одбора за образовање, науку, технолошки развој и информатичко друштво